I flere nordjyske kommuner er der store problemer med at skaffe plejefamilier.

Flere af de nordjyske kommuner har svært ved skaffe nok plejefamilier til at tage sig af alle de anbragte børn. Det gælder blandt andet i Frederikshavn, Jammerbugt og Aalborg Kommuner. Derfor havde foreningen Plejefamiliernes Landsforening torsdag inviteret til stormøde i Løgstør, hvor plejefamilier fra hele Nordjylland kunne komme med input til, hvordan kommunerne kan skaffe flere plejefamilier. - Det er faktisk en svær problematik. Der er mange kommuner, der kæmper med at finde plads til søskende og andre, som har svært ved at finde aflastningsfamilier, siger Thomas Vorre, formand for Plejefamiliernes Landsforening. På landsplan er cirka 7500 børn anbragt i en plejefamilie, men over halvdelen af landets kommuner har svært ved at finde egnede plejefamilier nok. Til stormødet i Løgstør pegede plejefamilierne selv på en manglende overenskomst som årsag til den store mangel. - Normalt, når man har et job, er man ansat på en kontrakt og får pension og alt muligt. Men det er der ikke, når man er en plejefamilie. Det, tror jeg, sætter en dæmper på folk, så de ikke tør komme ud af busken, siger Gert Velf, der selv er en del af en plejefamilie og bor i Lundby.